Türkmenistanyň Jemagat hojalygy instituty

Jemgyýeti öwreniş ylymlary kafedrasy

Dersi: Türkmenistanyň taryhy

Tema: **Türkmenleriň goňşy döwletler bilen gatnaşygy.**

Dokuzynjy umumy sapak

Uly mugallym: Joraýew Gylyçmuhammet

Aşgabat – 2018

**Türkmenleriň goňşy döwletler bilen gatnaşygy.**

**Meýilnama:**

1. **XVI asyrda türkmen tire-taýpalarynyň ýerleşişi.**
2. **Türkmenleriň goňşy döwletler bilen gatnaşygy.**
3. **Türkmenleriň Hywa gatnaşygy.**
4. **Buhara bilen gatnaşygy.**
5. **Eýran bilen gatnaşygy.**

**1.XVI asyrda türkmen tire-taýpalarynyň ýerleşişi.**

XVI asyrda türkmen tire-taýpalary Hazar deňziniň gündogar kenarynda Etrek-Gürgen boýlarynda, Kiçi we Uly Balkan daglarynyň töwereklerinde, Uzboýuň akymynyň ugurlarynda ýaşapdyrlar. Ahal, Etek, Tejen, Mary etraplarynda-da gadymdan türkmen taýpalary oturypdyr. Etrek-Gürgen boýlarynda ýaşan türkmenlere XVI asyrda *"söýünhan "* türkmenleri ýa-da "ýaka" türkmenleri diýipdirler. "Söýünhan" ady Altyn Ordanyň düýbüni tutan Baty hanyň ady bilen baglydyr. Altyn Ordanyň hany Janybek hanyň döwründe günbatar Türkmenistanda ýaşan türkmenleriň hemmesi onuň golastynda bolupdyr. Olara "ýaka" türkmenleri diýilmeginiň sebäbi Hazar deňziniň ýakalarynda ýaşaýan türkmenler diýmegi aňladýar. XVI asyrda söýünhan we ýaka toparyna okly, gökleň, salyr, eýmir we beýlekiler giripdir. Bu taýpalaryň arasynda okly türkmenleri iň güýçlüsi bolup, gökleňler bilen gaty ýakyn bolupdyrlar. Şonuň üçin olara okly-gökleňler hem diýipdirler.

"Söýünhan" ady türkmen halkynyň halk döredijiliginde öz beýanyny tapypdyr. Mysal üçin, Mary türkmenleriniň arasynda aýallar çaga hüwdülände: "Söýüp-söýüp ýatyrsak, gyzyl güle batyrsak,

Söýünhan diýen illerden söýgüli gelin getirsek" diýip sanaýarlar. Eýran taryhçysy Isgender Munşi "söýünhan" türkmenlerinden Astrabatda, Etrek-Gürgen boýlarynda we Hazar deňziniň kenarlarynda ýaşaýandyklaryny görkezýär. Türkmenleriň halk dessanlarynda söýünhan ähli türkmenleriň ýolbaşçysy hökmünde görkezilýär. Türkmenler söýünhan toparyny esenhan toparyna taý edip goýýarlar. Esenhan toparyna XVI asyrda Maňgyşlakda ýaşan çowdurlar, igdirler, abdallar, bozajy, burunjyk, arabaçy ýaly taýpa-tireler giripdirler.

XVI asyryň ortalarynda salyrlaryň taýpa birleşmesi dargap, "içki" salyr we "daşky" salyr atlary bilen gabat gelýärler. Içki salyrlara, salyrlaryň öz taýpasy, daşky salyrlara ärsary, saryk, teke, ýomut we başga taýpalary giripdir. Içki salyrlar Balkan daglarynyň töwereginde esenhan türkmenleri bilen golaý ýaşapdyrlar. Daşky ýa-da horasanly salyrlar Köpetdag eteklerine süýşüp gelipdirler. Salyrlaryň birleşmesiniň esasyny salyrlar bilen ärsarylaryň düzendigini Abulgazy hem belläp geçýär. Olardan başga-da Balkan daglarynyň töwereginde garöýli, Horasanda baýat taýpalarynyň ýaşandygy aýdylýar.

**Türkmenleriň hojalygy we dolandyrylyşy.** 1558-nji ýyldaMerkezi Aziýa syýahata gelen angliýaly Antoni Jenkinsonyň habar bermegine görä, türkmenler göçme çarwaçylyk bilen meşgullanyp, düýe we gylýal sürülerini bakypdyrlar.

Türkmenler oturymly ekerançylyk bilen hem meşgul bolupdyrlar. Etrek-Gürgende, Uzboýda, Sarygamyş, Derýalyk etraplarynda, dag eteklerinde, Mary oazisinde ýaşan türkmenler ekerançylyga esasy orun beripdirler.

Türkmenler maldarçylyk önümlerini Hywanyň, Buharanyň, Hyradyň, Maşadyň, Nişapuryň, Astrabadyň bazarlarynda galla we başga hojalyk önümlerine çalşypdyrlar. Türkmenleriň hojalygy tebigy ýagdaýlara görä üýtgäp durupdyr. Olar gurakçylyk ýyllarynda ekerançylykdan maldarçylyga geçipdirler.

Türkmen aýal-gyzlary goýun we düýe ýüňünden keçe, haly, palas, kilim, horjun, çuwal, torba, çäkmenlik mata, argaş çuwallary, gara öý üçin üzük, serpik, durluk ýaly dürli önümleri taýýarlapdyrlar. Türkmenleriň ýaşan ýerlerinde şaý-sep ýasaýan ökde zergärler, demirçi ussalar, agaç ussalary, küýzegärlar we beýleki hünärli ussalar bolupdyr. Deňiz we derýa kenarlarynda balykçylyk, çöl ýerlerde awçylyk edipdirler.

Türkmen jemagatynda maşgalabaşy, her bir obanyň aksakaly, her bir tiräniň -taýpanyň kethudalary bolupdyr. Olardan rugsatsyz, maslahat alman haýsy-da bolsa bir işiň başy tutulmandyr. Ekabyr ýaşulular, aksakallar, kethudalar ilata, esasan, parahatçylyk döwründe baştutanlyk edipdirler. Duşman howpy abanan wagtynda, hemmesi bileleşip, serkerde belläpdirler. Serkerdeleri diňe uruş tälimini bilýän, batyr, edermen adamlardan belläpdirler.

1. **2. Türkmenleriň goňşy döwletler bilen gatnaşygy.**

**a. Türkmenleriň Hywa hanyna tölän salgytlary.** XVI asyrdanbaşlap türkmenleriň ýaşan ýerleri goňşy döwletleriň göreş meýdanyna öwrülipdir. Etrek-Gürgen we Köpetdag etekleri Sefewiler döwletiniň, Amyderýanyň orta akymlary (Lebap) Buhara hanlygynyň ; Horezm, Balkan we Maňgyşlak Hywa hanlygynyň golastyna düşýär.

Hywa hanlygynyň döremegi bilen, Maňgyşlakda we Balkanda ýaşan türkmenleri boýun egdirmek maksady bilen çozuşlar başlanypdyr. Hywa hany Sufýan han (1526 - 1529 ý.) ärsary türkmenlerinden zekat salgydyny zorluk bilen ýygnamak üçin türkmenleriň üstüne öz beratdarlaryny (salgyt ýygnaýjylaryny) iberip durýan ekeni. Günleriň birinde Balkan türkmenleri hanyň zekadyny zorluk bilen ýygnamaga gelen 40 sany beratdary öldüripdirler. Sufýan han muňa gahar edip, Ürgençden türkmenleriň ustüne ýörişe ugraýar. Ärsary türkmenlerine horasan salyrlaryndan kömege gelipdirler. Bular bileleşip goranmak üçin Çutak (Çatak) diýen gyry saýlap alypdyrlar. Bu galany eýelemek örän kyn bolupdyr, ýöne galanyň golaýynda içer ýaly süýji suw tapylmandyr. Sufýan han bu ýörişde türkmenleri ýeňipdir. Köp mukdarda mallary olja alypdyr. Ärsarylaryň köpüsini ýesirlige sürüp äkidipdir. Gepleşik geçirilip ýaraşyk baglaşylandan soň, türkmenler özleriniň öldüren 40 sany salgyt ýygnaýjynyň, her biriniň huny üçin 1000 goýun tölemäge razy bolupdyrlar. 40 müň goýnuň 32 müňüni ärsarylar bilen horasanly salyrlar (her haýsy 16 müň), galan 8 müňüni bolsa daşky salyrlara girýän tekeler, saryklar, ýomutlar tölemeli edipdirler. Emma soňky ýyllarda şonça goýny her ýylky salgyt hökmünde alyp başlapdyrlar. Horezm hanlary 40 müň goýnuň daşyndan goşmaça 100 müň goýun salgyt salypdyrlar.

Üçil türkmenleri bolsa özleriniň ekinlerinden hana "deh ýek" (ondan bir) salgydyny töläp başlapdyrlar.

Hanyň ýerli dikmeleri hem öz peýdasyna goşmaça salgyt ýygnapdyrlar. Şeýle ýagdaý XVI asyrda türkmenleriň Hywa hanlygy bilen gatnaşyklaryny has-da ýitileşdiripdir.

**Nusaýda, Durunda, Abiwerdde Horezm hanlarynyň häkimligi.** XVI asyrda Horezm, Buhara hanlyklary hem-de Eýrandakygyzylbaşlar türkmenleriň üstüne talaňçylykly ýörişlerini dowam etdirýärler.

Şol döwürde Köpetdagyň etekleri Dagboýy, Amyderýanyň kenarlary Suwboýy diýlip atlandyrylypdyr. Horezm hanynyň iň iri mülki Köpetdag eteginde ýerleşip, onuň merkezi Durun galasy bolupdyr.

Horezm hany Awanyş ogly Dinmuhammede ýol bermändir, mydama öz göz astynda elgarama edip saklapdyr. Şonuň üçin hem Dinmuhammet 19 ýaşyna ýeten badyna, öz töweregine batyr ýigitleri ýygnap, Horasana çapawulçylyk edip başlaýar. Ol Garagumda Dinar diýen guýynyň başynda Durundan zekat görnüşinde ýygnalan we Horezme iberilen mallary talapdyr.

Ol Horezmiň mirasdüşer şazadalarynyň tagt ugrundaky göreşine işjeň gatnaşyp, Horezm hanlygynyň düýbüni tutan Ilbars hanyň neslini doly diýen ýaly gyryp gutarypdyr. Şundan soň Dinmuhammet Durnuň häkimi wezipesine bellenilipdir.

Dinmuhammediň Durna gelen wagty Buhara hany Ubeýdullanyň Horasana talaňçylykly çozuşlar edýän wagtyna gabat gelýär. Tahmasp (1524 - 1576 ý.) Horasanyň howpsuzlygyny we abadançylygyny saklamak maksady bilen Horezm döwletine dostlukly gatnaşyklary teklip edýär. Şundan peýdalanyp, 1536 - 1537-nji ýyllarda Dinmuhammet özüniň ýaşajyk jigisi Aly soltan bilen şa Tahmaspyň köşgüne barýar. Şa Tahmasp Dinmuhammedi diňe bir Durnuň däl-de, eýsem, Nusaýyň we Abiwerdiň häkimi edip belläpdir.

Dinmuhammet öň Horezmiň häkimi bolan bolsa, indi demirgazyk Horasanda şa Tahmaspyň adyndan hereket edip başlaýar.

**b. Buhara emiri Ubeýdulla hanyň we Abdylla hanyň ýörişleri.** Dinmuhammediň gös-göni şa Tahmaspyň adyndan hereket etmegi, onuň Buharanyň Marydaky dikmesi büen dilleşip, ahyrda-da Maryny öz golastyna geçirmegi Ubeýdulla hanyň 1539-njy ýylda Horezme ýöriş etmegine sebäp bolupdyr. Ol Horezmi hiç bir garşylyksyz alypdyr.

Ubeýdulla han Horezmdäki özbekleri dört bölege bölüp, Buhara, Samarkanda göçüripdir. Ubeýdulla han Ürgençde öz ogluny dikme edip goýýar. Horezm hanynyň diri galan nesilleri gaçyp Dinmuhammediň ýanyna gelipdirler. Olary ýany bilen alyp, Dinmuhammet, 2000 atlysy bilen Horezme ugraýar. Olaryň arasynda-da ýaka türkmenlerinden we alililerden nökerler bolupdyr. Dinmuhammet Uzboýdaky adakly- hyzrlara ýüz tutup, olardan müň atlyny alyp gidýär.

Dinmuhammet türkmenleriň kömegi bilen Horezmden buharalylary kowup, göçürilip äkidilen özbekleri yzyna gaýtaryp getirýär. Gyzylbaşlaryň şasy Dinmuhammede halat-serpaý iberýär we her ýyl Sebzewaryň ilatyndan 300 töwriz tümeni möçberinde salgyt ýygnamaga rugsat berýändigi baradaky permanyny çykarýar. Şeýlelikde, Dinmuhammet ýene-de Duruna gaýdyp gelýär we Nusaýy, Abiwerdi, Maryny özi sorap başlaýar.

XVI asyryň ikinji ýarymynda Buhara emirligi basybalyjylykly ýörişleri ýaýbaňlandyrypdyr. Abdylla han (1567 - 1598 ý.) Buhara hanlygyny Şeýbany hanyň döwründäki ýaly derejesinde dikeltmegi öz öňünde maksat edip goýýar we tä ölinçä 31 ýyllap uruşlar alyp barypdyr.

Abdylla hanyň Amyderýadan geçip, Horezm hanlygynyň üstüne, Horasana, şol sanda Türkmenistana eden ýörişleri örän gazaply bolupdyr. Abdylla hanyň ogly 1583-nji ýylda Maşady basyp alanda, örän gödek hereket edipdir. Ol şäheriň baý hazynasyny we harytlardan doly bazarlaryny talamak bilen kanagatlanman, ilaty elhenç gyrgyna beripdir. Ymam Ryzanyň gapdalynda jaýlanan şa Tahmaspyň gubruny agtaryp, süňklerini otlap, külüni ýele sowrupdyr.

**Aly soltanyň Horezmiň we Horasanyň hany bolmagy.** Dinmuhammediň kiçi dogany Aly soltanyň Sufýan hanyň nesillerini Horezmden kowup çykarmak, türkmenleriň kömegi bilen hanlygyň tagtyny eýelemek ugrunda köpsanly çaknyşyklary bolupdyr.

1550-nji ýyllaryň ahyrynda Horezmde Hojam han hanlyga göterilýär. Emma Hojam hanyň ady handa, hanlygyň özi Aly soltan- da bolupdyr. Aly soltan bolsa gaty güýçlenip, 40 müňlük berk düzgün-nyzamly goşun döredipdir. Atly nökerlerine pul töläpdir, pyýada goşunyna goýun paýlap beripdir.

Aly soltanyň esasy işi Horasana tarap yzygiderli çozuşlary gurap durmak bolupdyr. Ol her ýyl ýaz çykan badyna Ürgençden Horasana gaýdyp, şol ýerde tomsuny geçirip, güýz aýlary yzyna dolanar ekeni. Aly soltan 1558-nji ýylda astrabat türkmenleriniň hany Aba serdar bilen bilelikde şa Tahmaspyň 12 müňlük goşunyny derbi-dagyn edýärler. Şol söweşden soň, Aly soltan sefewileriň goşunynyň ýygnan köp altyn-kümşüni, emlägini we sansyz köp atlaryny olja alyp yzyna dolanýar. Ol Aba serdar öldürilenden soň hem, 1561 - 1565-nji ýyllarda Horasana talaňçylykly ýörişlerini geçiripdir.

**Durun häkimliginiň synmagy.** XVI asyryň ahyrlarynda GünortaTürkmenistandaky Horezmiň mülküni Dinmuhammediň agtygy *Nurmuhammet han* dolandyrypdyr. Ol Durun, Nusaý, Bagabat, Abiwert,Mary ýaly şäherleri özüne birleşdirýän Horezmiň mülküne dikme bo- lupdyr.

Nurmuhammet han türkmenlere daýanyp, harby güýjüni türkmenlerden ýygnapdyr. Onuň ýörgünli ady Nurum han bolupdyr.

Buhara hany Abdylla II 1593-nji ýylda Horezmi we Horasany Buhara tabyn edipdir. Nusaýy, Durny, Bagabady Nurum hanyň elinden alypdyr. Nurum han ilki Horezme, soňra-da Eyrana gaçyp gitmäge mejbur bolupdyr we tä Abdylla han ölýänçä, sol ýerde garaşmaly bolupdyr.

Abdylla hanyň ölendigini eşiden badyna şa Apbas Horasana ýöriş edip, Maşady, Nişapury, Sebzewary eýeläpdir we ýörite goşuny iberip, Nusaýy, Durny, Abiwerdi, Maryny buharalylardan arassalapdyr. Nurum hany öňki ýerinde oturdypdyr. Emma köp wagt geçmänkä boýun egmändigi üçin Nurum hany Eýrana göçürip äkidipdir. Şeýlelik bilen ýüz ýyla golaý dag eteginde Horezmiň ýarym özbaşdak mülki bolan Durun häkimligi öz ömrüni tamamlaýar.

**Ç. XVI asyrda Etrek-Gürgen türkmenleriniň kärleri we durmuşy.** XVI asyryň ortalarynda Horezm hanlarynyň golastyndakytürkmen taýpalary agyr sütemden dynmak üçin Etrek-Gürgen boýlaryna göçmäge mejbur bolýarlar. "Söýünhan" ýa-da "ýaka" türkmenleri ady bilen tanalan gökleň, okly, eýmir we beýleki taýpalar, köplenç, maldarçylyk, ekerançylyk bilen meşgullanypdyrlar. Senetçilik, ussaçylyk edýän adamlar hem köp bolupdyr. Emma, türkmen taýpalary dagynyk ýaşansoňlar, goňşy döwletler elmydama türkmen topragyna talaňçylyk edip, ilaty sürüp äkidýän ekenler.

Etrek-Gürgeni öz mülki hasaplaýan Tahmasp şa Sefewi türkmenlerden zorluk bilen salgyt ýygnapdyr. Hywa hanlary hem Etrek-Gürgen türkmenlerini öz raýaty hasaplap, salgyt talap edýän we talaýan ekenler.

**Aba serdaryň baştutanlygyndaky gozgalaňyň başlanmagy.**

XVI asyryň birinji ýarymynda köp çapawulçylyklara, talaňçylyklara sezewar bolan Etrek-Gürgen derýalarynyň aralarynda we Hazar deňziniň kenarlarynda ýaşap, "ýaka türkmenleri" adyny alan türkmen taýpalary sefewileriň dikmelerine garşy köpçülikleýin çykyş edip başlaýarlar.

Tahmasp şa 1550-nji ýylda Astrabadyň häkimligine Şahberdi beg Keçelini belleýär. Şol häkimiň ýanyna ýaka türkmenleriniň wekilleri köp sowgatlar bilen barýarlar. Olaryň arasynda okly taýpasyndan bolan Aba atly görmegeý ýaş ýigide häkim mertebesini kemsidýän sözleri aýdýar. Bu ýagdaýdan soň Aba Astrabatdan gaçyp, öz taýpasynyň arasyna gelýär. Aba öz ýigitleri bilen ýaka türkmenleriniň arasynda salgyt ýygnaýan şa wekilini öldürip, Astrabat häkimine garşy gozgalaň turuzýar. Gaýduwsyz batyrlygy üçin Aba serdar adyny alypdyr.

Haçan-da häkim Şahberdi beg Keçeli öz nökerleri bilen türkmenleriň üstüne gelende, ony hem öldüripdirler. Gyzylbaşlar Astrabady taşlap gaýdypdyrlar. Aba serdar Astrabada gelip, bäş ýyllap gyzylbaşlara garşy göreş alyp barypdyr. Olaryň türkmenlere garşy ýöriş etmäge güýji ýetmändir.

1555-nji ýylda Tahmasp şa Astrabada uly goşun iberýär, Aba serdar hem urşa taýyarlanýar. Şol döwürde Durnuň we Köneürgenjiň hökümdary bolan Aly soltana habar beripdir. Aly Soltan uly goşun bilen Aba serdara kömege gelipdir. Gyzylbaş goşuny açyk söweşe çykyp bilmän gepleşikleri geçirip, yzyna gaýdypdyr.

1557 - 1558-nji ýyllarda Eýran şasy Aba serdary ýok etmek üçin täzeden goşun iberipdir. Bu gezek hem Aba serdar we Aly soltan birleşip, gyzylbaşlaryň 12 müň adamly goşunyny derbi-dagyn edip, köp olja we at alypdyrlar. Şa Tahmasp açyk söweşde ýeňiş gazanyp bilmejekdigine göz ýetirip, dildüwşük guradýar. Gije gapyl ýatan wagty, Aba serdary öldürip, kellesini Tahmasp şa eltip berýärler.

Aba serdar edermen, gaýduwsyz, batyrgaý serdar, türkmen taýpalarynyň agzyny birikdirmegi başaran tanymal döwlet işgäri hökmünde taryha giripdir.

**Astrabat türkmenleri Aba serdaryň gozgaiaňyndan soňky döwürde.** Aba serdar öldürilse-de, türkmenler özbaşdaklyk ugrundagöreşlerini bes etmändirler. Şa Apbasyň döwründe (1586 - 1628 ý.) eýmir türkmenleriniň arasynda Allaýar han atly bir hökümdar döreýär. Ol şa Apbasyň Astrabatdaky häkimlerini kowýar. Allaýar hany öz tarapyna çekmek üçin Şa Apbas ony öz ýanyna çagyryp, Astrabada häkim edip belleýär. 1598-nji ýylda Allaýar han ölýär we ornuna ogly Muhammetýar hanlyk etmekçi bolýar. Emma türkmenler agzalalyk tapyp, Muhammetýary öldüripdirler. 1597-nji ýylda türkmenleriň agzynyň alaranyndan peýdalanyp, Şa Apbas Astrabada jeza beriji goşun iberipdir. Türkmen obalary talanyp, otlanyp, ekinleri torç edilip, mallary alnyp, adamlar ýesir edilip, sürüp äkidilip başlanýar.

Gyzylbaşlaryň hüjüminden goranmak üçin köp türkmenler Etrek derýasynyň demirgazyk tarapyna geçipdirler we olara Garry han baştutanlyk edipdir. Astrabadyň häkimi Feridun mürze bilen Garry han 1621-nji ýyla çenli 17 gezek urşupdyr. Garry hanyň galasy - Garrygala (Magtymguly) etrabynyň çäginde ýerleşipdir.

Türkmenler 1606-1607-nji ýyllarda şa tarapyndan goýlan Astrabadyň häkimi Yusup hana garşy gozgalaň turzupdyrlar. Garry hanyň ýolbaşçylygynda Mübärekabat galasyna hüjüm edipdirler. 1607-1611-nji ýyllarda gökleňleriň serdary Şanazar begiň baştutanlygynda türkmenler birnäçe gezek gozgalaň edipdirler. Astrabadyň häkimi gozgalaňçylary jezalandyrmak üçin 12 müň atly bilen gökleňleriň üstüne hüjüm edipdir. Derýanyň kenaryndaky batgalykda olaryň arasynda söweş bolýar. Türkmenler köp adam ýitirip, yza çekilmäge mejbur bolýarlar.

Eýrandaky Sefewi hökümdarlary türkmenleri açyk söweşde boýun egdirip bilmejekdigine göz ýetiripdir. Şonuň üçin olar türkmenleriň tire kethudalaryny, täsirli adamlaryny bir-birlerine garşy goýmak usulyny ulanypdyrlar.